b'\n_START_ARTICLE_\nUni eli Lukianoksen el\xc3\xa4m\xc3\xa4nura\n_START_SECTION_\nHistoria\n_START_PARAGRAPH_\nLukianos on kirjoittanut teoksen noin vuonna 163\xe2\x80\x93164 ja pit\xc3\xa4nyt todenn\xc3\xa4k\xc3\xb6isesti sen puheena kotikaupungissaan Samosatassa. Hieman aiemmin h\xc3\xa4n oli menestynyt puhujana Galliassa, Ateenassa ja Antiokiassa.\n_START_SECTION_\nSis\xc3\xa4lt\xc3\xb6\n_START_PARAGRAPH_\nLukianos kertoo aluksi poikai\xc3\xa4st\xc3\xa4\xc3\xa4n. H\xc3\xa4n oli juuri lopettanut kouluk\xc3\xa4ynnin, ja ammatinvalinta oli tullut ajankohtaiseksi. H\xc3\xa4nen is\xc3\xa4ns\xc3\xa4 halusi laittaa h\xc3\xa4net enolleen kuvanveist\xc3\xa4j\xc3\xa4n oppiin. Lukianoksen ensimm\xc3\xa4inen yritys ammatissa kuitenkin ep\xc3\xa4onnistui, ja h\xc3\xa4n sai enoltaan selk\xc3\xa4saunan._NEWLINE_T\xc3\xa4m\xc3\xa4n j\xc3\xa4lkeen Lukianos kertoo unesta, jonka h\xc3\xa4n olisi n\xc3\xa4hnyt lapsena. Uni on kuitenkin antiikin puheille tyypillisesti sepitetty. Lukianoksen kuvaama uni j\xc3\xa4ljittelee myytti\xc3\xa4 Herakleesta tienhaarassa: aivan kuten Heraklesta olivat houkutelleet tahoilleen naishahmoiset Hyve ja Pahe, Lukianosta houkuttelevat unessa naisiksi henkil\xc3\xb6ityneet Kuvantekotaito ja Sivistys._NEWLINE_Kuvantekotaito ilmenee miesm\xc3\xa4isen ty\xc3\xb6l\xc3\xa4isnaisen hahmossa. H\xc3\xa4n puhuu omasta puolestaan sanomalla, ett\xc3\xa4 jos Lukianos valitsee h\xc3\xa4net, kaikki tulevat ylist\xc3\xa4m\xc3\xa4\xc3\xa4n Lukianosta t\xc3\xa4m\xc3\xa4n k\xc3\xa4tten t\xc3\xb6iden vuoksi, eiv\xc3\xa4tk\xc3\xa4 mink\xc3\xa4\xc3\xa4n tyhjien asioiden vuoksi. Sivistyksen puheisiin Kuvantekotaito viittaa l\xc3\xb6rp\xc3\xb6tyksin\xc3\xa4 ja joutavuuksina._NEWLINE_Sivistys puolestaan ilmenee kauniina, vieh\xc3\xa4tt\xc3\xa4v\xc3\xa4n\xc3\xa4 ja hienosti pukeutuneena naishahmona. H\xc3\xa4n lupaa tutustuttaa Lukianoksen miltei kaikkeen tiet\xc3\xa4misen arvoiseen, ja koristaa t\xc3\xa4m\xc3\xa4n sielun kaikilla hyvill\xc3\xa4 ominaisuuksilla. H\xc3\xa4n lupaa Lukianokselle kunniaa, mainetta, virkoja ja ulkomaanmatkoja puhujankykyjens\xc3\xa4 ansiosta._NEWLINE_Lukianos valitsee saman tien Sivistyksen, ja t\xc3\xa4m\xc3\xa4 vie h\xc3\xa4net lent\xc3\xa4vill\xc3\xa4 vaunuilla katsomaan maailmaa. Lopussa Lukianos sanoo kertoneensa unensa, jotta nuoret valitsisivat el\xc3\xa4m\xc3\xa4lleen paremman suunnan ja tavoittelisivat sivistyst\xc3\xa4.'